b'\n_START_ARTICLE_\nVolilni molk\n_START_PARAGRAPH_\nVolilni molk je v dr\xc5\xbeavah, ki ga poznajo, zakonsko dolo\xc4\x8deno obdobje pred in med volitvami, ko je strankam, ponekod pa tudi nekaterim fizi\xc4\x8dnim osebam, prepovedano pozivati volivce, da naj volijo za dolo\xc4\x8deno stranko oz. izvajati volilno kampanjo. Slovenija je med letoma 1988 in 2016 poznala eno najstro\xc5\xbejih ureditev volilnega molka, kjer je bilo na dan pred glasovanjem in na dan glasovanja prepovedano vsako omenjanje kandidata, pri katerem bi o kandidatu govorili z naklonjenostjo ali kriti\xc4\x8dno. Od leta 2016 velja prepoved propagande le \xc5\xa1e za stranke, kandidate in s kampanjami povezane osebe, medtem ko za ostale prepoved in s tem molk ne velja ve\xc4\x8d. Prepoved pla\xc4\x8dane propagande in ogla\xc5\xa1evanja poznajo v Franciji in nekaterih vzhodno-evropskih demokracijah. V ve\xc4\x8dini evropskih dr\xc5\xbeav je propaganda tudi na dan glasovanja neomejena.\n_START_SECTION_\nSlovenija\n_START_PARAGRAPH_\nV Sloveniji je kampanja \xc4\x8dasovno opredeljena v Zakonu o volilni kampanji in v Zakonu o volilni in referendumski kampanji, predvsem v 2. \xc4\x8dlenu, 1. alineju: Volilna kampanja se lahko za\xc4\x8dne najprej 30 dni pred dnem glasovanja, kon\xc4\x8dati pa se mora najkasneje 24 ur pred dnem glasovanja. Ker v Sloveniji volitve potekajo v nedeljo, tako prepoved kampanje za izvajalce kampanje velja za celotno soboto in za nedeljo do zaprtja voli\xc5\xa1\xc4\x8d. Za ostale, ki niso izvajalci kampanje, te dolo\xc4\x8dbe ne veljajo. Do leta 2016 so In\xc5\xa1pektorat MNZ in sodi\xc5\xa1\xc4\x8da kanzovala skoraj vsako omenjanje kandidatov in strank na dan pred glasovanjem in na dan glasovanja, saj so objavo mnenj o kandidatih \xc5\xa1tela za propagando._NEWLINE_Vrhovno sodi\xc5\xa1\xc4\x8de RS je s sodbo IV Ips 31/2016 odlo\xc4\x8dilo, da "za pojem propagande je konstitutivnega pomena, da gre za vplivanje ali poskus vplivanja na dolo\xc4\x8den krog ali \xc4\x8dim ve\xc4\x8djo skupino ljudi, pojem propagande pa vklju\xc4\x8duje tudi na\xc4\x8drtno oziroma sistemati\xc4\x8dno ravnanje. ... Tak\xc5\xa1na objava pisanja [...] ne zasleduje neposrednega propagadnega namena, upo\xc5\xa1tevajo\xc4\x8d, da bi kr\xc5\xa1itelj lahko s tak\xc5\xa1no objavo zasledoval tudi polemi\xc4\x8dni, vedo\xc5\xbeeljni, obi\xc4\x8dajno pogovorni, znanstveni ali kak\xc5\xa1en drug namen [...] Vsaka izjava o trenutnih dru\xc5\xbebenih oziroma lokalnih razmerah, \xc4\x8detudi kriti\xc4\x8dna, \xc5\xa1e ne pomeni propagande v volilne namene, prav tako pa volilne propagande ne predstavljajo posami\xc4\x8dne objave tak\xc5\xa1nih izjav v \xc4\x8dasopisnih oziroma dru\xc5\xbebenih omre\xc5\xbejih." Po mnenju pravnikov Jurija Toplaka in Cirila Ribi\xc4\x8di\xc4\x8da od te sodbe dalje volilnega molka v Sloveniji ni ve\xc4\x8d.'